ส่วนที่ 1

ข้อมูลสรุป (Executive Summary)

_________________________________________________

-   บริษัท จีเอ็มเอ็ม แกรมมี่ จำกัด (มหาชน) เดิมชื่อ บริษัท แกรมมี่ เอ็นเตอร์เทนเม้นท์ จำกัด
    (มหาชน) ก่อตั้งขึ้นเมื่อปี พ.ศ. 2526 โดยการรวมตัวกันจากกลุ่มผู้เชี่ยวชาญในด้านการตลาด
    ด้านการส่งเสริมการขาย การดนตรี และการจัดการแสดงประเภทต่างๆ
    โดยมีบุคคลผู้ก่อตั้งประกอบด้วย นายไพบูลย์ ดำรงชัยธรรม นายเรวัต พุทธินันทน์ นายกิตติศักดิ์
    ช่วงอรุณ และนางสาวบุษบา ดาวเรือง และในปี พ.ศ. 2537 บริษัทได้
    แปรสภาพเป็นบริษัทมหาชนจำกัด และเข้าจดทะเบียนในตลาดหลักทรัพย์แห่งประเทศไทย

-   บริษัทประกอบธุรกิจด้านบันเทิงและสันทนาการที่ครบวงจร
    โดยมีบริษัทในเครือดำเนินการจำนวน 34 บริษัท แบ่งเป็น 3 กลุ่มธุรกิจใหญ่ คือ
    กลุ่มธุรกิจบันเทิง (Entertainment) กลุ่มธุรกิจการศึกษา (Edutainment) และกลุ่มธุรกิจ
    Entertainment online โดยที่กลุ่มธุรกิจบันเทิงแบ่งออกเป็น 4 ธุรกิจย่อย ได้แก่
    ธุรกิจเพลง ธุรกิจสื่อ ธุรกิจภาพยนต์และภาพยนตร์โฆษณา และธุรกิจต่างประเทศ

-   รายได้หลักของกลุ่มบริษัท คือ ธุรกิจเพลง มีสัดส่วนร้อยละ 59 ของรายได้ทั้งหมด
    รองลงมาเป็นรายได้จากธุรกิจสื่อ ได้แก่ สื่อวิทยุและสื่อโทรทัศน์ โดยมีสัดส่วนร้อยละ 17 และ
    9 ของรายได้ทั้งหมด ตามลำดับ

-   กลุ่มธุรกิจเพลงได้แบ่งความรับผิดชอบการสร้างสรรค์และผลิตผลงานเพลงเป็นลักษณะของค่ายเพลง
    ปัจจุบันมี 11 ค่าย ประกอบด้วย 9 ค่ายในสังกัดของบริษัท และอีก 2 ค่าย
    ในสังกัดของบริษัทในเครือ

-   ปัจจุบันกลุ่มธุรกิจวิทยุ ผลิตและจัดรายการวิทยุในระบบเอฟเอ็ม 5 คลื่นสถานี ได้แก่ F.M. 88
    (Radio No Problem), F.M. 89.0 (Bangkok Radio), F.M. 91.5 (Hot Wave),
    F.M. 93.5 (Radio Vote Satellite) และ F.M. 106.5 (Green Wave)
    สำหรับกลุ่มธุรกิจสื่อโทรทัศน์
    ทำหน้าที่ผลิตรายการเพื่อออกอากาศและรับจ้างผลิตรายการโทรทัศน์
    โดยปัจจุบันมีรายการที่บริษัทดำเนินการอยู่ 20 รายการ แบ่งประเภทเป็นรายการเพลง
    ละครโทรทัศน์ รายการเกมส์โชว์ รายการสาระบันเทิง
    และรายการประเภทเด็กและครอบครัว

-   บริษัทมีเป้าหมายที่จะขยายธุรกิจออกไปยังภาคพื้นเอเชีย
    โดยมีความมุ่งมั่นที่จะเป็นบริษัทผู้นำด้านบันเทิงของเอเชียที่เป็นที่ยอมรับในระดับโลก (Asian
    Entertainment and Media Company)

-   เพื่อที่จะให้กลุ่มบริษัทสามารถบรรลุถึงเป้าหมายและขยายการดำเนินธุรกิจปัจจุบันต่อไป
    กลุ่มบริษัทมี โครงการที่จะขยายการดำเนินงานในธุรกิจภาพยนตร์ให้เป็นที่ยอมรับในตลาดสากล
    และธุรกิจเพลงในประเทศไต้หวัน
    เพื่อเป็นฐานในการผลิตเพลงจีนสำหรับตลาดในภูมิภาคเอเชีย
    รวมทั้งการผลักดันให้มีการจัดเก็บลิขสิทธิ์คาราโอเกะที่ถูกต้องตามกฎหมายสำหรับผู้ประกอบการคาราโอเกะในเชิงพาณิชย์
    ตลอดจนการนำผลงานเพลงที่มีอยู่ใน Music Library
    ของบริษัทมาผลิตและสร้างสรรค์เป็นผลงานใหม่ในรูปแบบต่างๆ
    ซึ่งถือเป็นกลยุทธ์ที่สร้างความเติบโตให้แก่บริษัทอย่างต่อเนื่องมาโดยตลอด
    นอกจากนี้บริษัทยังทำการศึกษาพระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียงวิทยุโทรทัศน์
    และ
    กิจการโทรคมนาคมและติดตามความคืบหน้าในการจัดตั้งคณะกรรมการกิจการกระจายเสียง
    และกิจการ โทรทัศน์แห่งชาติ (กสช.)
    อย่างใกล้ชิดเพื่อเตรียมพร้อมสำหรับการเข้าร่วมประมูลสถานีวิทยุและโทรทัศน์ในอนาคต

-   ในปี 2544 บริษัทได้รับการคัดเลือกจากนิตยสารฟาร์อีสเทิร์น อีโคโนมิคส์ รีวิว (Far
    Eastern Economic Review) ซึ่งเป็นนิตยสารทางด้านการเงิน
    ให้เป็นบริษัทชั้นนำของประเทศไทยอันดับที่ 1
    ในด้านนวัตกรรมในการตอบสนองความต้องการของลูกค้า เป็นปีที่ 4 ติดต่อกัน
    และเป็นบริษัทชั้นนำของประเทศไทยอันดับที่ 5 เป็นปีที่ 2 ติดต่อกัน